รัฐมนตรีว่าการกระทรวงกลาโหม สั่งทุกเหล่าทัพ หนุนเสริมรัฐบาล และ กทม.ช่วยวิกฤตน้ำท่วม
พลเอก คงชีพ ตันตระวาณิชย์ โฆษกกระทรวงกลาโหม เปิดเผยว่า ทุกหน่วยงานของกองทัพยังคงให้การสนับสนุนการทำงานของรัฐบาล ตามข้อสั่งการของ พลเอก ประยุทธ์ จันทร์โอชา  รัฐมนตรีว่าการกระทรวงกลาโหม โดยกระจายกำลังพล เครื่องมือและยานพาหนะ เข้าเสริมการทำงานร่วมกับหน่วยงานที่เกี่ยวข้อง ช่วยเหลือประชาชนในหลายพื้นที่ ทั้งพื้นที่วิกฤตน้ำป่าไหลหลาก น้ำท่วมฉับพลัน พื้นที่เขตเมืองและชุมชนที่น้ำท่วมขังสูง เส้นทางที่ถูกตัดขาด และบ้านเรือนประชาชนที่ชำรุดเสียหาย หน่วยทหารในพื้นที่ ได้ช่วยยกของขึ้นที่สูง อพยพประชาชนจากพื้นที่เสี่ยง รวมถึงแจกสิ่งของบรรเทาทุกข์และจัดชุดแพทย์เคลื่อนที่เข้าดูแลประชาชนที่ยังอยู่ในพื้นที่  บรรจุกระสอบทรายจัดทำคันกั้นน้ำ การเปิดทางน้ำและเร่งระบายน้ำจากพื้นที่น้ำท่วมขังลงแม่น้ำสายหลักจัดครัวเคลื่อนที่จัดทำอาหารกระจายแจกจ่ายประชาชนและซ่อมแซมถนนที่ถูกตัดขาด เป็นต้นสำหรับพื้นที่ กรุงเทพมหานครและปริมณฑล  รัฐมนตรีว่าการกระทรวงกลาโหม ได้สั่งการให้ทุกเหล่าทัพ ยังคงเกาะติดสถานการณ์น้ำและสภาพอากาศต่อเนื่อง โดยเฉพาะให้สนับสนุน  กทม. เร่งลอกสวะที่อุดตันทางน้ำ เพื่อเร่งระบายน้ำลงลำนำ้สายหลัก รวมถึงให้ช่วยดูแลศาสนสถานและโรงเรียนที่ได้รับผลกระทบ จัดยานพาหนะเข้าอำนวยความสะดวกรับส่งประชาชน